ΑΠΟΦΑΣΗ αριθ. 2/98 ΤΗΣ ΕΠΙΤΡΟΠΗΣ ΤΕΛΩΝΕΙΑΚΗΣ ΣΥΝΕΡΓΑΣΙΑΣ ΑΚΕ-ΕΚ της 17ης Δεκεμβρίου 1998 για την παραχώρηση παρέκκλισης από τον ορισμό των «καταγόμενων προϊόντων» ή «προϊόντων καταγωγής», προκειμένου να ληφθεί υπόψη η ειδική κατάσταση στο Πράσινο Ακρωτήριο όσον αφορά την παραγωγή υποκαμίσων για άνδρες (κλάση 6205 του ΕΣ) [κοινοποιηθείσα υπό τον αριθμό Ε(1998) 3546] (1999/45/ΕΚ)

Η ΕΠΙΤΡΟΠΗ ΤΕΛΩΝΕΙΑΚΗΣ ΣΥΝΕΡΓΑΣΙΑΣ ΑΚΕ-ΕΚ,

Έχοντας υπόψη την τέταρτη σύμβαση ΑΚΕ-ΕΟΚ, που υπεγράφη στη Λομέ στις 15 Δεκεμβρίου 1989, όπως αναθεωρήθηκε με τη συμφωνία που υπεγράφη στον Μαυρίκιο στις 4 Νοεμβρίου 1995, και ιδίως το άρθρο 31 παράγραφοι 1 έως 10 του πρωτοκόλλου αριθ. 1,

Εκτιμώντας:

ότι το εν λόγω πρωτόκολλο προβλέπει παρεκκλίσεις από τους κανόνες καταγωγής, όταν αυτό δικαιολογείται από την ανάπτυξη υφιστάμενου κλάδου παραγωγής ή την εγκατάσταση νέου 7

ότι στις 2 Σεπτεμβρίου 1998 τα κράτη της Αφρικής, της Καραϊβικής και του Ειρηνικού (κράτη ΑΚΕ) υπέβαλαν, για λογαριασμό της κυβερνήσεως του Πράσινου Ακρωτηρίου, αίτηση για την παραχώρηση παρέκκλισης απο τον κανόνα καταγωγής του πρωτοκόλλου, όσον αφορά υποκάμισα για άνδρες παραγόμενα στην ως άνω χώρα, για το χρονικό διάστημα από την 1η Σεπτεμβρίου 1998 έως τις 29 Φεβρουαρίου 2000 και για ποσότητα 350 000 τεμαχίων για το 1998, 400 000 τεμαχίων για το 1999 και 73 333 τεμαχίων για το χρονικό διάστημα από την 1η Ιανουαρίου 2000 έως τις 29 Φεβρουαρίου 2000 7

ότι η παρέκκλιση ζητείται σύμφωνα με τις σχετικές διατάξεις του πρωτοκόλλου αριθ. 1, ιδίως το άρθρο 31 παράγραφος 5 που αφορά τα λιγότερο ανεπτυγμένα ή νησιωτικά κράτη ΑΚΕ, λαμβανομένων υπόψη του ύψους της προστιθέμενης αξίας κατά την αντίστοιχη κατασκευαστική διαδικασία στο Πράσινο Ακρωτήριο και των οικονομικών και κοινωνικών επιπτώσεων που θα έχει στο Πράσινο Ακρωτήριο η παραχώρηση της παρέκκλισης 7

ότι η παρέκκλιση δεν θα προκαλούσε σοβαρές ζημίες στον υφιστάμενο στην κοινότητα αντίστοιχο κλάδο παραγωγής, λαμβανομένων υπόψη των ποσοτήτων που προβλέπεται να εισαχθούν και υπό την προϋπόθεση ότι θα τηρηθούν ορισμένοι όροι σχετικά με τις ποσότητες, την επιτήρηση και τη διάρκεια του μέτρου,

ΑΠΟΦΑΣΙΖΕΙ:

Άρθρο 1

Κατά παρέκκλιση των ειδικών διατάξεων του καταλόγου του παραρτήματος ΙΙ του πρωτοκόλλου αριθ. 1 της τέταρτης σύμβασης ΑΚΕ-ΕΟΚ, τα υποκάμισα για άνδρες της κλάσης 6205 του ΕΣ, που κατασκευάζονται στο Πράσινο Ακρωτήριο από μη καταγόμενα υφάσματα, θεωρούνται ως καταγόμενα από αυτήν τη χώρα, σύμφωνα με τους όρους της παρούσας απόφασης.

Άρθρο 2

Η παρέκκλιση που προβλέπεται στο άρθρο 1 εφαρμόζεται για τις ποσότητες που παρατίθενται στο παράρτημα της παρούσας απόφασης, οι οποίες εξάγονται από το Πράσινο Ακρωτήριο από την 1η Σεπτεμβρίου 1998 έως τις 29 Φεβρουαρίου 2000.

Άρθρο 3

Τις ποσότητες που αναφέρονται στο άρθρο 2 διαχειρίζεται η Επιτροπή, η οποία λαμβάνει κάθε μέτρο διοικητικού χαρακτήρα που θεωρεί σκόπιμο για την αποτελεσματική διαχείρισή τους.

Σε περίπτωση που κάποιος εισαγωγέας υποβάλει σε κράτος μέλος διασάφηση για θέση σε ελεύθερη κυκλοφορία συνοδευόμενη από αίτηση υπαγωγής στο ευεργέτημα που προβλέπει η παρούσα απόφαση, το εν λόγω κράτος μέλος οφείλει, εφόσον η διασάφηση έχει γίνει αποδεκτή από τις τελωνειακές αρχές, να γνωστοποιήσει στην Επιτροπή την επιθυμία του να αναλάβει την ποσότητα που αντιστοιχεί στις ανάγκες του.

Οι αιτήσεις ανάληψης, στις οποίες αναφέρεται η ημερομηνία αποδοχής των διασαφήσεων, διαβιβάζονται αμελλητί στην Επιτροπή.

Οι αναλήψεις παρέχονται από την Επιτροπή κατά σειρά ημερομηνίας αποδοχής των διασαφήσεων θέσης σε ελεύθερη κυκλοφορία από τις τελωνειακές υπηρεσίες των κρατών μελών, με την προϋπόθεση ότι το διαθέσιμο υπόλοιπο επιτρέπει αυτές τις αναλήψεις.

Σε περίπτωση που κάποιο κράτος μέλος δεν χρησιμοποιήσει την αναληφθείσα ποσότητα, την επιστρέφει το ταχύτερο δυνατό στην αντίστοιχη ποσόστωση.

Αν οι αιτήσεις υπερβαίνουν το διαθέσιμο υπόλοιπο της δεδομένης ποσόστωσης, οι ποσότητες κατανέμονται κατ' αναλογία. Η Επιτροπή ενημερώνει τα κράτη μέλη όσον αφορά την ανάληψη ποσοστώσεων.

Κάθε κράτος μέλος εξασφαλίζει ότι οι εισαγωγείς έχουν συνεχή και ίση πρόσβαση στις διαθέσιμες ποσότητες, εφόσον το υπόλοιπο επιτρέπει την ανάληψη.

Άρθρο 4

Οι τελωνειακές αρχές του Πράσινου Ακρωτηρίου λαμβάνουν τα αναγκαία μέτρα για τη διενέργεια ποσοτικών ελέγχων κατά τις εξαγωγές των προϊόντων που αναφέρονται στο άρθρο 1. Προς τον σκοπό αυτό, όλα τα πιστοποιητικά που εκδίδονται σύμφωνα με την παρούσα απόφαση πρέπει να φέρουν σχετική ένδειξη. Οι αρμόδιες αρχές του Πράσινου Ακρωτηρίου αποστέλλουν στην Επιτροπή κάθε τρίμηνο δήλωση των ποσοτήτων για τις οποίες έχουν εκδοθεί πιστοποιητικά κυκλοφορίας EUR.1 δυνάμει της παρούσας απόφασης, καθώς και τους αύξοντες αριθμούς αυτών των πιστοποιητικών.

Άρθρο 5

Στη θέση 7 των πιστοποιητικών EUR.1 που εκδίδονται στο πλαίσιο της παρούσας απόφασης αναγράφονται τα ακόλουθα:

«Παρέκκλιση - απόφαση αριθ. 2/98».

Άρθρο 6

Τα κράτη της Αφρικής, της Καραϊβικής και του Ειρηνικού (κράτη ΑΚΕ) και τα κράτη μέλη της Ευρωπαϊκής Κοινότητας λαμβάνουν τα απαραίτητα μέτρα για την εφαρμογή της παρούσας απόφασης.

Άρθρο 7

Η παρούσα απόφαση αρχίζει να ισχύει από την ημερομηνία έκδοσής της.

Η παρούσα απόφαση εφαρμόζεται από την 1η Σεπτεμβρίου 1998.

Βρυξέλλες, 17 Δεκεμβρίου 1998.

Για την επιτροπή τελωνειακής συνεργασίας ΑΚΕ-ΕΚ

Michel VANDEN ABEELE

Philip MAINGI MWANZIA

Συμπρόεδροι

ΠΑΡΑΡΤΗΜΑ

>ΘΕΣΗ ΠΗΝΑΚΑ>